**ZAPISNIK SA SJEDNICE NASTAVNIČKOG VIJEĆA ODRŽANE 07.04.2022. U 12:30**

Sjednici su nazočni članovi Nastavničkog vijeća Srednje škole Zabok. Popis nazočnih i nenazočnih članova nalazi se kod voditeljice smjene.

Na samom početku sjednice, ravnateljica Srednje škole Zabok pozdravila je sve prisutne članove Nastavničkog vijeća te predstavila nove kolegice: K.P., zaposlena je na radnom mjestu administrativne referentice u ReCeZa-i, P. P. zamjena je za nastavnika psihologije dok je I. J. zamjena za kolegu koji je na bolovanju.

Ravnateljica je također izvijestila Nastavničko vijeće kako je učenik P. Š. (3ua) sudjelovao na međunarodnom natjecanju u Bledu, Slovenija, gdje je osvojio prvo mjesto.

DNEVNI RED

1. Izvješće o listi kandidata za ravnatelja/icu Srednje škole Zabok
2. Predstavljanje programa rada za mandatno razdoblje kandidata za imenovanje ravnatelja/ice Srednje škole Zabok
3. Imenovanje Povjerenstva za provedbu tajnog glasovanja Nastavničkog vijeća za imenovanje ravnatelja/ice Srednje škole Zabok
4. Provođenje tajnog glasovanja radi zauzimanja stajališta Nastavničkog vijeća o kandidatu za izbor ravnatelja/ice Srednje škole Zabok, utvrđivanje i objavljivanje ishoda glasovanja
5. Donošenje Zaključka o zauzimanju stajališta Nastavničkog vijeća o kandidatu u postupku imenovanja ravnatelja/ice Škole
6. Dopuna Godišnjeg plana i programa škole za 2021/22. šk.g. i Kurikuluma škole za šk.g.2021./22.
7. Molbe učenika
8. Odgojne mjere
9. Razno

Ad.1) D. G. predstavnica Školskog odbora iz reda Nastavničkog vijeća izvijestila je prisutne kako je na sjednici Školskog odbora, održanoj 30.3.2022., utvrđena lista kandidata za ravnatelja/icu Srednje škole Zabok. Na natječaj je pristigla samo jedna prijava (od dosadašnje ravnateljice). Utvrđeno je kako su svi uvjeti za prijavu na natječaj zadovoljeni te svi predani dokumenti odgovaraju uvjetima natječaja.

Ad.2) Kandidatkinja D.J. predstavila je svoj program rada za mandatno razdoblje.

Ad.3) Prisutni su informirani o proceduri i tehničkim detaljima u svezi tajnog glasovanja radi zauzimanja stajališta Nastavničkog vijeća. Prisutni su pozvani da predlože članove Povjerenstva. Za članove Povjerenstva Nastavničkog vijeća predloženi su: J. G. preddsjednik Povjerenstva, M. C. i M. H. članovima.

Ad.4) Povjerenstvo je, nakon utvrđivanja broja glasačkih listića i broja nazočnih članova, pozvalo prisutne da pristupe tajnom glasovanju.

Ad.5 ) Nakon prebrojavanja glasova, zauzeto je stajalište Nastavničkog vijeća kako je D.J. kandidatkinja za ravnateljicu sa ukupno 59 glasova od prisutnih 59 nastavnika. Ovo stajalište je obvezujuće za članove Školskog odbora iz redova Nastavničkog vijeća.

Ad.6 ) Dopuna Godišnjeg plana i programa i Godišnjeg kurikuluma odnosi se na izvanučioničku nastavu. Ravnateljica je izvijestila Nastavničko vijeće kako je zaprimljen jedan izvedbeni plan i program izvanučioničke nastave za razredne odjele 2EA i 2EB s poveznicom na predmete geografije, povijesti i osnova turizma. Voditeljica izvanučioničke nastave je K. Ciglar.. dok je pratitelj D. P.

Program sadrži sve tražene odrednice te ga Nastavničko vijeće jednoglasna usvaja te predlaže Školskog odboru donošenje dopune Godišnjeg plana i programa rada škole za šk.g. 2021./22. i Školskog kurikuluma za šk.g. 2021./22.

Ad.7 ) Ravnateljica je upoznala članove Nastavničkog vijeća s molbom učenika P. P. koji je u školskoj godini 2020./2021. završio drugi razred HTT usmjerenja u Školi ali se zbog obiteljskih razloga odselio u inozemstvo. Učenikova molba za upis u 3HTT sljedeće školske godine zbog doseljenja je jednoglasno usvojena.

Ad.8 ) Pedagoginja (u ime razrednice 3UA razreda koja je službeno odsutna) predložila je Nastavničkom vijeću izricanje pedagoške mjere opomene pred isključenje za učenika 3UA razreda L. M. Učeniku je već izrečena mjera ukora zbog 37 neopravdanih izostanaka a nakon izricanja je neopravdano izostao dodatnih 21 sat.

Odluka o izricanju pedagoške mjere opomene pred isključenje donesena je jednoglasno.

Razrednica 2U razreda predložila je Nastavničkom vijeću izricanje pedagoške mjere opomene pred isključenje za učenicu 2U razreda D. D. koja je prekinula školovanje. Pri razmatranju mjere poštivala se sva propisana procedura.

Odluka o izricanju pedagoške mjere opomene pred isključenje donesena je jednoglasno.

Ad.9) Ravnateljica je zamolila sve nastavnike da pažljivo i uredno vode bilješke o napredovanju učenika u čiji sadržaj uvid imaju MZO, AZOO kao i prosvjetna inspekcija. Ravnateljica je također podsjetila razrednike kako se pri opravdavanju izostanaka mora poštivati Pravilnik te izostanci moraju biti opravdani u roku od dva tjedna od prestanka okolnosti izostanka. U tijeku su aktivnosti vezane uz promociju Srednje škole Zabok u osnovnim školama a koje bi trebale biti gotove do 1. svibnja tekuće godine. Ravnateljica je izvijestila članove NV čije su Covid potvrde prestale biti važeće i/ili ih ne posjeduju kako se sutra očekuju izmjene mjera i njihovo objavljivanje u Narodnim novinama a glede predstojećeg studijskog putovanja u Ljubljanu i potrebe posjedovanja važećih Covid potvrda. Razrednici su zamoljeni da dočekaju roditelje koji dolaze na roditeljski sastanak ispred Škole jer se ovih dana održavaju prvi roditeljski sastanci uživo. Također su zamoljeni da obavijeste roditelje kako svoj dolazak na konzultacije najave razredniku koji dogovara iste s predmetnim nastavnikom. Zbog nesmotrene uporabe higijenskih potrepština u toaletima za učenike, iste će biti dopunjavane po potrebi.

Zapisničarka:

Irena Bilić, prof.